**ИЗМЕНЕНИЯ НА МЕЖДУНАРОДНИЯ КОДЕКС ЗА БЕЗОПАСНОСТ НА ВИСОКОСКОРОСТНИ ПЛАВАТЕЛНИ СЪДОВЕ, 2000 Г. (КОДЕКС HSC 2000) (Приети с Резолюция MSC.175(79) на Комитета по морска безопасност на Международната морска организация на 10 декември 2004 г. В сила за Република България от 1 юли 2006 г.)**

*Издадени от Министерството на транспорта, информационните технологии и съобщенията*

*Обн. ДВ. бр.78 от 17 Септември 2021г.*

Комитетът по морска безопасност,

Като припомня член 28, буква b) от Конвенцията за Международната морска организация относно функциите на Комитета,

Като отбелязва Резолюция MSC.97(73), с която прие Международния кодекс за безопасност на високоскоростни плавателни съдове от 2000 г. (наричан по-долу "Кодекс HSC 2000 г."), който стана задължителен съгласно глава X от Международната конвенция за безопасност на човешкия живот на море (SOLAS) от 1974 г. (наричана по-долу "Конвенцията"),

Като отбелязва също член VIII, буква b) и правило X/1.2 от Конвенцията относно процедурата за изменение на Кодекс HSC 2000 г.,

Като взе предвид на своята седемдесет и девета сесия, измененията на Кодекс HSC 2000 г., предложени и разпространени в съответствие с член VIII, буква b), точка i) от Конвенцията,

1. Приема в съответствие с член VIII, буква b), точка iv) от Конвенцията, изменения на Кодекс HSC от 2000 г., чийто текст се съдържа в приложението към настоящата резолюция.

2. Установява в съответствие с член VIII, буква b), точка vi), параграф 2, буква bb) от Конвенцията, че измененията се считат за приети на 01 януари 2006 г., освен ако преди тази дата повече от една трета от договарящите се правителства по Конвенцията или договарящите се правителства, чиито комбинирани търговски флоти съставляват не по-малко от 50 % от брутния тонаж на световния търговски флот, са уведомили за възраженията си срещу измененията.

3. Приканва договарящите се правителства да отбележат, че в съответствие с член VIII, буква b), точка vii), параграф 2 от Конвенцията измененията влизат в сила на 01 юли 2006 г. след приемането им в съответствие с параграф 2 по-горе.

4. Изисква от генералния секретар, в съответствие с член VIII, буква b), точка v) от Конвенцията, да предаде заверени копия от настоящата резолюция и текста на измененията, съдържащи се в приложението, на всички договарящи се правителства по Конвенцията.

5. В допълнение отправя искане към генералния секретар да предаде копия от настоящата резолюция и приложението към нея на членовете на Организацията, които не са договарящи се правителства по Конвенцията.

ПРИЛОЖЕНИЕ

**ИЗМЕНЕНИЯ НА МЕЖДУНАРОДНИЯ КОДЕКС ЗА БЕЗОПАСНОСТ НА ВИСОКОСКОРОСТНИ ПЛАВАТЕЛНИ СЪДОВЕ, 2000 Г. (КОДЕКС HSC 2000)**

**ГЛАВА 2 - ПЛАВАЕМОСТ, УСТОЙЧИВОСТ И ДЕЛЕНЕ НА ОТСЕЦИ**

1 Заглавието на раздел 2.2.1 "Плаваемост в неповредено състояние" се заменя със заглавието "Плаваеми помещения".

2 В параграф 2.2.1.1 се добавя следното ново изречение в края на изречението, започващо с "При отчитане..." и завършващо с "...изисквания за остатъчна устойчивост.":

"Когато има вероятност плаваемото помещение да бъде подложено на повишено налягане от течности в равновесно положение след повреда, границите и съответните отвори и прониквания в това помещение се проектират и конструират така, че да се предотврати преминаването на течности с по-ниско налягане."

3 Във водещия текст на параграф 2.2.3.2 думата "се" се заменя с думите "може да се".

ПРИЛОЖЕНИЕ 1

**ОБРАЗЕЦ НА СЕРТИФИКАТ ЗА БЕЗОПАСНОСТ НА ВИСОКОСКОРОСТНИ ПЛАВАТЕЛНИ СЪДОВЕ И СПИСЪК НА ОБОРУДВАНЕТО**

4 В образеца на сертификата за безопасност на високоскоростен плавателен съд се вмъква следният нов раздел между раздела, започващ с думите "Настоящият сертификат е валиден до", и раздела, започващ с думите "Издаден на":

|  |
| --- |
| "Дата на приключване на прегледа, на който се основава този сертификат:............................(дд/мм/гггг)" |